Hoekom voel mens so? | Neykie's Weblog
Hoekom voel mens so?
Julie 8, 2008 at 2:54 nm Lewer kommentaar
Ek wonder hoeveelkeer is ek nou al by "write post" gewees, en dan liewer weer uitgegaan. My gedagtes is so deurmekaar en leeg.
Maar more is 'n ander dag dan voel ek beter. Geniet die res van die dag wat oorbly.
Lees 1 Johannes 2:1-11
Dit is dikwels moeilik om ons wil aan te pas of te buig na die wil van God. Daarom gebeur dit die een of ander tyd met die meeste Christene dat ons probeer om vir God te sê wat sy wil behoort te wees. Ons probeer God se wil in ooreenstemming bring met óns wil. Dit gebeur omdat ons so vol is van onsself, ons drome en planne. Ons verstand vertel vir ons dat ons moet toelaat dat God se liefde in ons hart invloei, maar ons vind dit steeds moeilik om ons eie wil te laat gaan en God toe te laat om sy wil in ons lewe te laat geskied.
Wanneer ons ons lewe oopstel vir God se liefde, neem Hy volkome beheer oor ons lewe. Hy vul ons met die oorvloed van sy ewige liefde.
En daarmee saam stel Hy ons in staat om gehoorsaam te wees aan die opdragte wat Hy in sy Woord aan ons gee. Ons is dan gehoorsaam aan God omdat ons Hom liefhet. Hierdie gehoorsaamheid word 'n vreug­de. Ons onderwerp ons blymoedig aan God se wil vir ons lewe.
God wil dus nie maar net sy liefde in ons lewe laat invloei nie; Hy wil dit volkome en oorvloedig in ons lewe uitstort. Hy doen dit nie omdat ons sy opdragte gehoorsaam nie, maar skenk sy liefde uit genade aan ons, ten spyte van die feit dat ons dit nie kan verdien nie.
Wanneer God se liefde in ons lewe volkome gemaak is, is ons in staat om Hom én ons naaste lief te hê. Ons het lief in gehoorsaamheid aan sy Woord. En hierdie liefde is in werklikheid nie óns liefde nie, maar God se liefde wat in en deur ons werk.